Lietuvos Respublikos Vyriausybė

NUTARIMAS

DĖL LIETUVOS RESPUBLIKOS VYRIAUSYBĖS 2007 M. RUGSĖJO 26 D. NUTARIMO NR. 1025 „DĖL VALSTYBĖS IR SAVIVALDYBIŲ TURTINIŲ IR NETURTINIŲ TEISIŲ ĮGYVENDINIMO VIEŠOSIOSE ĮSTAIGOSE“ PAKEITIMO

2011 m. vasario 23 d. Nr. 202

Vilnius

Lietuvos Respublikos Vyriausybė nutaria:

1. Pakeisti Lietuvos Respublikos Vyriausybės 2007 m. rugsėjo 26 d. nutarimą Nr. 1025 „Dėl valstybės ir savivaldybių turtinių ir neturtinių teisių įgyvendinimo viešosiose įstaigose“ (Žin., 2007, Nr. 103-4218; 2008, Nr. 108-4133):

1.1. Išdėstyti 2.5 punktą taip:

„2.5. Dalininko teises ir pareigas įgyvendinanti institucija privalo siekti (o savininko teises ir pareigas įgyvendinanti institucija – užtikrinti), kad:

2.5.1. viešosios įstaigos įstatuose visuotinio dalininkų susirinkimo kompetencijai būtų priskirti šie klausimai:

2.5.1.1. sprendimo dėl viešosios įstaigos tapimo kitų juridinių asmenų steigėja ar dalyve priėmimas;

2.5.1.2. sprendimo dėl naujų dalininkų priėmimo priėmimas;

2.5.1.3. viešosios įstaigos veiklos strategijos tvirtinimas;

2.5.1.4. viešosios įstaigos valdymo struktūros ir pareigybių sąrašo tvirtinimas;

2.5.1.5. konkurso vadovo pareigoms nuostatų tvirtinimas;

2.5.1.6. kitų pareigų, į kurias darbuotojai priimami konkurso būdu, sąrašo ir kvalifikacinių reikalavimų tvirtinimas;

2.5.1.7 konkurso kitoms pareigoms, į kurias darbuotojai priimami konkurso būdu, nuostatų tvirtinimas įstatymų nustatyta tvarka;

2.5.1.8. viešosios įstaigos veiklos vertinimo kriterijų nustatymas;

2.5.2. viešosios įstaigos dalininkų susirinkimas nustatytų, kad viešosios įstaigos:

2.5.2.1. veiklos ataskaitoje būtų vertinamas jos veiklos ekonominis, socialinis ir pagal viešosios įstaigos veiklos tikslus kitoks poveikis;

2.5.2.2. vadovas parenkamas konkurso būdu.“

1.2. Papildyti 2.7 punktu:

„2.7. Viešosioms įstaigoms, kurių savininkė yra valstybė ar savivaldybė, šio nutarimo 2.5.1.5–2.5.1.7 punktų nuostatos taikytinos iki Lietuvos Respublikos darbo kodekso (Žin., 2002, Nr. 64-2569) 101 straipsnio 2 dalyje bus nustatyta, kad konkursinių pareigų sąrašą ir konkursų tvarką tokiose viešosiose įstaigose nustato Lietuvos Respublikos Vyriausybė.“

2. Pavesti valstybės ir savivaldybių institucijoms, įgyvendinančioms valstybės ar savivaldybės – viešosios įstaigos dalininkės (savininkės) – teises ir pareigas, siūlyti į pirmo, vyksiančio po vieno mėnesio nuo šio nutarimo įsigaliojimo, viešosios įstaigos visuotinio dalininkų susirinkimo darbotvarkę įtraukti klausimą dėl atitinkamos viešosios įstaigos įstatų pakeitimo, siekiant įgyvendinti šiuo nutarimu keičiamo nutarimo 2.5.1.5 ir 2.5.1.7 punktų nuostatas, ir 2.5.2.2 punkto nuostatų įgyvendinimo.

3. Pavesti valstybės ir savivaldybių institucijoms, įgyvendinančioms valstybės ar savivaldybės – viešosios įstaigos savininkės – teises ir pareigas, užtikrinti, kad į pirmo, vyksiančio po vieno mėnesio nuo šiuo nutarimu keičiamo nutarimo 2.7 punkte nurodyto Lietuvos Respublikos darbo kodekso 101 straipsnio 2 dalies pakeitimo įsigaliojimo, viešosios įstaigos visuotinio dalininkų susirinkimo darbotvarkę būtų įtrauktas klausimas dėl atitinkamos viešosios įstaigos įstatų pakeitimo ir juose atsisakyta nuostatų, visuotinio dalininkų susirinkimo kompetencijai priskirtų pagal šiuo nutarimu keičiamo nutarimo 2.5.1.5–2.5.1.7 punktus.

MINISTRAS PIRMININKAS	ANDRIUS KUBILIUS

ŪKIO MINISTRAS	DAINIUS KREIVYS